Ronnie Starr
Historia

Ronnie Starr perustettiin vuonna 2000, ja se julkaisi heti perustamisvuonnaan kesän alussa omakustanne-EP:n Late night with Ronnie Starr. Musiikkikustantaja Levy-yhtiö kiinnostui yhtyeestä ensimmäisen EP:n ilmestyttyä ja valitsi sen kuukauden kovimmaksi omakustanteeksi[lähde? ]. Levy-yhtiön muita bändejä tuona aikana olivat mm. Tehosekoitin ja Apulanta.
Maaliskuussa 2001 julkaistiin toisena omakustanteena Ronnie's Angels -EP, ja keikkatiheys kasvoi. Seuraavan vuoden marraskuussa Ronnie Starr otti ison askeleen eteenpäin, kun Levy-yhtiö julkaisi ensimmäisen virallisen singlen ”The Dance / Miss Moonshine”. Levyn tuotti Pekka Laine ja nauhoituksesta vastasi Dan Tigerstedt. Single nauhoitettiin Finnvox-studiolla. Singlen promootiokiertueelle bändi pääsi Apulannan lämmittelijäksi kattaen koko Suomen. Kyseessä oli Apulannan Hiekka-levyn julkaisukiertue. Keikkoja tuli myös Tehosekoittimen lämmittelijänä.
Keväällä 2003 Ronnie Starr sai tuottajakseen Lasse Kurjen ja hänen kanssaan alkoivat yhtyeen ensimmäisen pitkäsoiton valmistelut ja nauhoittaminen. Levyä äänitettiin pääasiassa Petraxen studiolla ja myös Hitsvillessä Helsingissä.
Kesällä nauhoitettu albumi First Take julkaistiin syyskuussa 2003. Albumin 11 kappaletta edustavat melodista ja tarttuvaa rockia. Sen suurimpana musiikillisena innoittajana voidaan pitää 1970-luvun radio-rockia. Albumilta on julkaistu kaksi singleä, ”An Avenue” ja ”Rock´n´Roll Dreams”. Syksyllä 2003 kuvattiin Ronnie Starrin ensimmäinen musiikkivideo ”Rock´n´Roll Dreams”. Vuoden 2004 ensimmäisessä Levyraadissa video sai hyvän vastaanoton ja sijoittui toiseksi.
Seuraava EP, In Full Swing!! (syyskuu 2004), nousi ensimmäisellä viikollaan Suomen virallisen singlelistan neljänneksi ja Free Record Shopin listalle sijalle kaksi. Ronnie Starrin kappaleet soivat ahkerasti myös radioissa: muun muassa ”Sour Love” ja ”An Avenue” nousivat molemmat Radio Suomipopin Top 30 -listan kärkipaikalle.
Helmikuussa 2005 Ronnie Starrilta julkaistiin jälleen EP, Evil & Simple, joka nousi myös Suomen viralliselle singlelistalle. EP:ltä eniten radiossa soi ”Superstar”-kappale. EP jäi viimeiseksi Levy-yhtiön Ronnie Starr julkaisuksi.
Keväällä 2007 ilmestyi Ronnie Starrin kakkosalbumi Off the City. Levy-yhtiönä toimi Bianca-Pop Music ja jakelusta vastasi Edel Records Finland. Levyltä julkaistiin yksi single digitaalisesti, ”Living Off the City”. Sen lisäksi radiossa soi Off the Cityltä muun muassa ”Someone Tender” ja ”Let It Rain”.
Ronnie Starr keikkaili heti alkuajoistaan lähtien ahkerasti ympäri Suomea niin rock-klubeilla kuin festivaaleilla. Usein konserteissa nähtiin myös vierailevia soittajia ja lavalla nähtiin pianisti, taustalaulajia ja saksofonisti.
Yhtyeen alkuperäiset jäsenet tapasivat toisensa usean vuoden jälkeen musiikillisessa tarkoituksessa ja järjestivät konsertin Helsingin Semifinaalissa 2017. Vuosi 2023 on ensimmäisen pitkäsoiton ”First Take” 20-vuotisjuhlavuosi ja yhtye valmistautuu juhlavuoden aikana pidettäviin konsertteihin. Mukana ovat kaikki alkuperäiset jäsenet.
Yhtye julkaisi 18. elokuuta 2023 monen vuoden julkaisutauon jälkeen omakustanteena uuden digisinglen ”Away From the Sun”, joka julkaisitiin kaikissa suoratoistopalveluissa.